**Μια συμβολική ιστορία για τον Παράδεισο και την κόλαση**

«"Θα σου δείξω την κόλαση", είπε ο Κύριος σ΄ έναν ραβίνο και τον οδήγησε σε ένα δωμάτιο που είχε στη μέση ένα μεγάλο στρογγυλό τραπέζι. Οι άνθρωποι που κάθονταν γύρω απ’ το τραπέζι ήταν πεινασμένοι και απελπισμένοι. Στη μέση του τραπεζιού βρισκόταν ένα τεράστιο καζάνι με νόστιμο φαγητό που μύριζε καταπληκτικά, ώστε το στόμα του ραβίνου γέμισε σάλιο. Όσοι κάθονταν στο τραπέζι κρατούσαν από ένα κουτάλι με πολύ μακρύ χέρι. Παρόλο που τα κουτάλια έφταναν ίσα - ίσα το καζάνι, τα χερούλια τους ήταν πιο μακριά απ’ τα μπράτσα των ανθρώπων που τα κρατούσαν: έτσι κανένας τους δεν μπορούσε να φάει, γιατί του ήταν αδύνατον να φέρει το φαγητό ως τα χείλη του. Ο ραβίνος είδε ότι η δυστυχία τους ήταν πραγματικά τρομερή.

"Τώρα θα σου δείξω τον Παράδεισο", είπε ο Κύριος, και μπήκαν σ’ ένα άλλο δωμάτιο, ακριβώς το ίδιο όπως το πρώτο. Κι εκεί υπήρχε το ίδιο μεγάλο στρογγυλό τραπέζι, το ίδιο καζάνι με φαγητό. Οι άνθρωποι εδώ, όπως και οι προηγούμενοι, κρατούσαν τα ίδια κουτάλια με μακριά χερούλια-εδώ όμως όλοι ήταν καλοφαγωμένοι και παχουλοί, γελούσαν και συζητούσαν. Ο ραβίνος δεν καταλάβαινε.

"Είναι απλό, αλλά απαιτεί μια συγκεκριμένη ικανότητα", είπε ο Κύριος. "Σ’ αυτό το δωμάτιο, βλέπεις, έμαθαν να ταΐζουν ο ένας τον άλλον"».

Irvin Yalom, *Η μάνα και το νόημα της ζωής*

<https://www.youtube.com/watch?v=qhU5JEd-XRo>

(Πρόκειται για μια διδακτική πανάρχαια ιστορία που μεταφέρει στο βιβλίο του «Η μάνα και το νόημα της ζωής» ο ψυχίατρος και συγγραφέας Ιρβιν Γιάλομ.)

1. Στον παρακάτω πίνακα δίνονται τα χαρακτηριστικά της κόλασης σύμφωνα με το κείμενο του Irvin Yalom. Συμπληρώστε τα χαρακτηριστικά του παραδείσου με τις αντίθετες ακριβώς λέξεις.

ΚΟΛΑΣΗ ΠΑΡΑΔΕΙΣΟΣ

|  |  |
| --- | --- |
| Πεινασμένοι |  |
| Απελπισία |  |
| Μίσος |  |
| Διχόνοια |  |
| Έλλειψη συνεργασίας |  |
| Ατομισμός |  |
| Εγωισμός |  |
| Δυστυχία |  |

1. Το κεντρικό νόημα της ιστορίας φαίνεται στην τελευταία παράγραφο: **«Είναι απλό, αλλά απαιτεί μια συγκεκριμένη ικανότητα", είπε ο Κύριος. "Σ’ αυτό το δωμάτιο, βλέπεις, έμαθαν να ταΐζουν ο ένας τον άλλον"».**
* Ποια είναι η συγκεκριμένη ικανότητα που πρέπει να έχουμε όλοι μας;
* Δώστε παραδείγματα από την καθημερινή ζωή.